নূরুল আনাম (মিঠু) : বিশাল মহাকাশ বিশাল রহস্যেরও আধার বটে। এর মধ্যে সব চাইতে রহস্যময় যেটি সেটি হল কোয়াসার। আভিধানিকভাবে কোয়াসার শব্দের অর্থ হল নক্ষত্র সদৃশ বেতার তরঙ্গ বা নক্ষত্র সদৃশ বস্তু। ১৯৬০ সালে প্রথমবারের মত এদের সন্ধান পাওয়া যায়। তা এত দূরবর্তী স্থানে যে সেখানকার অন্য কোন জ্যোতিষ্কের দেখা মিলে না। এমনকি তার নিকটেও অনেক গ্যালাক্সি থেকে যায় অদৃশ্য। এগুলো দেখতে অনেকটা ক্ষীণ আলো ও ক্ষুদ্র আকৃতির তারার মতো। কিন্তু বর্ণালি চিত্রগ্রহণ যন্ত্রে তাদের আলো বিশ্লেষণ করে দেখা গেল যে তারাদের থেকে তাদের বর্ণালি উজ্জ্বল নিঃসরণ রেখা এবং কালো শোষণ রেখার সমাবেশ রীতিমত ভিন্ন। শুধু তারা কেন? মহাবিশ্বে লক্ষ্য করা যায় এমন কোন জ্যোতিস্কের সাথেও এর কোন মিল খুঁজে পাওয়া গেল না। তাছাড়া দীর্ঘদিনের পর্যবেক্ষণে দেখা গেছে যে দূরের তারারাও কালক্রমে তাদের গ্যালাকসি কেন্দ্রিক কার্যক্রমে একটুখানি সরে যায়। তা সে যত সামান্যই হোক। কিন্তু বহু চেষ্টা করেও এই অদ্ভূত নক্ষত্রের মতো বস্তুগুলোর সামান্যতম যথার্থ গতিও আবিস্কার করা যায়নি। কিছুকাল এই বিভ্রান্তি চলার পর ১৯৬২ সালে প্যালোমার মানমন্দিরের বিজ্ঞানী মার্টিন স্মিডট এই রহস্যের সমাধানে এগিয়ে আসেন। কনগরাশিতে ৩-সি-২৭৩ নামের একটি কোয়াসার আছে। প্রথমে আবিস্কৃত ও উজ্জ্বলতম কোয়াসারদের মধ্যে এটি একটি। স্মিডট বললেন যে এর বর্ণালি চিত্রের রহস্যের যে ব্যাখ্যা পাওয়া যায় তাতে বোঝা যায় এটি প্রতি সেকেন্ডে ৪৮০০০ কিলোমিটার অর্থাৎ আলোর গতির প্রায় ১৬ শতাংশ গতিতে দূরে সরে যাচ্ছে। এর দূরত্ব প্রায় ৩০০ কোটি আলো বছর। এ রকম আরো দুটি কোয়াসার যথাক্রমে ৩ সি-৪৮ ও ৩-সি-১৪৭ দূরত্ব ৭০০ ও ১০০০ কোটি আলো বছর। অর্থাৎ আমাদের মহাকাশের প্রায় প্রান্তসীমায়। যেখানে আজ পর্যন্ত গ্রহ তারাতো দূরের কথা এমনকি গ্যালাক্সিও সনাক্ত করা সম্ভব হয়নি। এর মধ্যে কোন কোন কোয়াসার আবার ১২০০ কোটি আলো বছর দূরে। তাহলে প্রশ্ন জাগে কি ধরনের বস্তু থেকে এই অবিশ্বাস্য আলোর বন্যা বইতে পারে। মহাকাশ গবেষণায় আজ পর্যন্ত এরকম কোন কিছুর সন্ধান পাওয়া যায় নি। এতো গেল শুধু একদিক। অন্যদিকটাও কম রহস্যময় নয়। আর সেটা হল তাদের আয়তন। তাদের সৃষ্ট আলোর অনুপাতে আয়তনে তারা অত্যন্ত ছোট। কোন কোনটি আয়তনে আমাদের সৌরজগতের সমান।